Elon Musk

Elon Reeve Musk, FRS (* 28. jún 1971, Pretória) je podnikateľ, investor a filantrop. Je zakladateľom,  riaditeľom a vedúcim inžinierom spoločnosti SpaceX, anjelským investorom, generálnym riaditeľom a produktovým architektom firmy Tesla, Inc., majiteľom, technickým riaditeľom a predsedom Twitteru, zakladateľom The Boring Company a X Corp., spoluzakladateľom Neuralinku a OpenAI a prezidentom filantropickej nadácie Musk Foundation. Podľa Bloomberg Billionaires Index a rebríčka Real Time Billionaires časopisu Forbes bol Elon Musk v júni 2023 najbohatším človekom na svete, a to najmä vďaka vlastníckym podielom v spoločnostiach Tesla a SpaceX, pričom jeho čistý majetok sa podľa Bloombergu odhaduje na približne 225 miliárd dolárov a podľa Forbesu na 235 miliárd dolárov.

Musk sa narodil v juhoafrickej Pretórii. Krátko navštevoval University of Pretoria a vo veku 18 rokov sa presťahoval do Kanady, kde získal občianstvo vďaka svojej matke narodenej v Kanade. O dva roky neskôr sa zapísal na Queen’s University a prestúpil na University of Pennsylvania, kde získal bakalárske tituly z ekonómie a fyziky. V roku 1995 sa presťahoval do Kalifornie, kde začal navštevovať Stanford University. Po dvoch dňoch štúdium prerušil a spolu s bratom Kimbalom založil softvérovú spoločnosť Zip2, ktorá poskytovala a licencovala novinám softvér na online sprievodcov mestami. V roku 1999 firmu Zip2 kúpila spoločnosť Compaq za 307 miliónov dolárov a Musk spoluzaložil internetovú banku X.com. V roku 2000 sa X.com zlúčila s firmou Confinity a vytvorila PayPal, ktorý v roku 2002 kúpila spoločnosť eBay za 1,5 miliardy dolárov.

V roku 2002 Musk založil so 175,8 miliónmi dolárov spoločnosť SpaceX, ktorá poskytuje služby v oblasti kozmických letov. V roku 2004 bol prvým investorom výrobcu elektrických vozidiel Tesla Motors, Inc. (teraz Tesla, Inc.). Stal sa jej predsedom a produktovým architektom a v roku 2008 prevzal funkciu generálneho riaditeľa. V roku 2006 pomohol vytvoriť SolarCity, spoločnosť zaoberajúcu sa solárnou energiou, ktorú neskôr kúpila Tesla a stala sa z nej Tesla Energy. V roku 2015 spoluzaložil neziskovú spoločnosť OpenAI, ktorá sa zaoberá výskumom umelej inteligencie. V nasledujúcom roku spoluzaložil Neuralink – neurotechnologickú firmu vyvíjajúcu rozhrania mozog-počítač – a The Boring Company, ktorá sa zaoberá výstavbou tunelov. Musk tiež navrhol vysokorýchlostný dopravný systém hyperloop vactrain. V roku 2022 dokončil akvizíciu spoločnosti Twitter za 44 miliárd dolárov.

Elon Musk tiež vyjadril názory, ktoré z neho urobili polarizujúcu osobnosť. Kritizovali ho za „nevedecké a zavádzajúce vyhlásenia vrátane šírenia dezinformácií“ o COVID-19. V roku 2018 ho Komisia pre kontrolu cenných papierov a burzy USA (U.S. Securities and Exchange Commission, SEC) zažalovala za nepravdivý tweet, že zabezpečil financovanie súkromného prevzatia spoločnosti Tesla. Musk odstúpil z funkcie predsedu predstavenstva Tesly a v rámci dohody o urovnaní so SEC zaplatil pokutu vo výške 20 miliónov dolárov.

Životopis

Mladosť 
Elon Musk sa narodil 28. júna 1971 v meste Pretória v provincii Transvaal v Južnej Afrike. Je prvorodeným synom manželov Errola a Maye Muskových. Má dvoch mladších súrodencov – brata Kimbala (* 1972) a sestru Toscu (* 1974). Jeho rodičia sa v roku 1980 rozviedli. Musk poväčšinou žil so svojím otcom na predmestí Pretórie. Takto sa rozhodol dva roky po rozvode svojich rodičov, ktorý neustále odmietal. Elon sa potom odcudzil od svojho otca, ktorého označil za „hroznú ľudskú bytosť“. Má tiež nevlastného brata a sestru.

V mladosti bol vášnivým čitateľom. V 10 rokoch sa začal zaujímať o počítače a používal počítač Commodore VIC-20. Naučil sa programovať pomocou manuálu a v 12 rokoch vyvinul hru menom Blastar, v programovacom jazyku BASIC, ktorú predal za 500 dolárov. Jeho mladosť ovplyvnila knižná séria Nadácia spisovateľa Isaaca Asimova, z ktorej si vzal myšlienku „mali by ste sa pokúsiť podniknúť množstvo akcií, ktoré pravdepodobne predĺžia civilizáciu, minimalizujú pravdepodobnosť temného veku a skrátia dĺžku temného veku, ak existuje“.

Elon navštevoval Waterkloofskú domácu prípravnú školu a Bryanstonskú strednú školu. potom vyštudoval Pretórijskú chlapčenskú strednú školu. V škole ho ako najmladšieho šikanovali. Hoci sa Muskov otec snažil, aby Elon vyštudoval Pretórijskú vysokú školu, Musk sa rozhodol presťahovať do Ameriky, a povedal „spomínam si, myslel som si a videl som, že Amerika je miesto, kde sú úžasné veci možnejšie, než v ostatných štátoch sveta“. Musk vedel, že bude jednoduchšie dostať sa do USA cez Kanadu, kam sa presťahoval v júni 1989, krátko pred svojimi 18. narodeninami, aj keď s tým jeho otec nesúhlasil. Do Kanady sa dostal vďaka kanadskému pasu, ktorý získal prostredníctvom svojej matky, ktorá sa narodila v Kanade.

Vzdelanie 
Keď čakal na dokumenty s kanadským občianstvom, študoval päť mesiacov na University of Pretoria. V Kanade nastúpil na Queen’s University, aby sa vyhol narukovaniu do Juhoafrických obranných síl. Queen’s University opustil v roku 1992, aby študoval ekonómiu a fyziku na University of Pennsylvania, kde promoval v roku 1997 s bakalárskym titulom (Bachelor of Arts).

V lete 1994 sa Musk zúčastnil dvoch praxí v Silicon Valley. Prvá bola so start-upom, zameraným na uskladňovanie energie, ktorý sa volal Pinnacle Research Institute a skúmal superkondenzátory. Druhou firmou bol paloaltský start-up menom Rocket Science Games. Bruce Leak, ktorý Muska najal, povedal: „Mal nekonečnú energiu. Chlapci v dnešnej dobe nemajú potuchy o hardvéri, alebo ako veci fungujú, ale on mal minulosť hackera a nebál sa do toho ponoriť.“ V roku 1995 začal doktorandské štúdium aplikovanej fyziky na Stanford University v Kalifornii, ale už po dvoch dňoch štúdium ukončil, aby sa mohol pripojiť k internetovému boomu a založiť svoju prvú firmu Zip2.

Podnikateľská kariéra 

Zip2 založil so svojim bratom Kimbalom, tretím zakladateľom bol investor Greg Kouri. V roku 1999 firmu predali za 307 miliónov dolárov spoločnosti Compaq, ktorá službu začlenila do svojho vyhľadávača AltaVista. Musk za svoj podiel dostal 22 miliónov dolárov. V roku 1999 spoluzaložil platobnú spoločnosť X.com. Tá sa v roku 2000 zlúčila s firmou Confinity a premenovala na PayPal. Musk spoločnosť viedol do septembra 2000. V marci 2002 bola spoločnosť zalistovaná na burze NASDAQ a ešte v októbri toho istého roka ju kúpil eBay za 1,5 miliardy dolárov. Musk ako druhý najväčší akcionár dostal 165 miliónov dolárov.

V roku 2002 Musk založil kozmickú spoločnosť SpaceX. V roku 2004 prvýkrát zainvestoval do automobilky Tesla a začal sa podieľať na jej vedení. Svoj podiel postupne zvyšoval, až sa stal jej najväčším akcionárom a od roku 2008 aj CEO. V roku 2010 bola spoločnosť zalistovaná na burze NASDAQ. V roku 2006 ako prvý investoval do spoločnosti SolarCity, ktorá sa v Spojených štátoch zaoberá inštaláciou solárnych panelov pre obytné domy. Spoločnosť založili jeho bratranci Peter a Lyndon Riveovci. V roku 2012 bola zalistovaná na burze NASDAQ a v roku 2016 ju kúpila Tesla. V roku 2016 tiež založil spoločnosť The Boring Company, ktorá sa zameriava na vytváranie tunelov a hyperloop trás na zefektívnenie dopravy.

V priebehu roka 2020 sa jeho imanie zhodnotilo približne o 77 %, a to najmä vďaka prudkému rastu ceny akcií Tesly, ktorá zvýšila svoju trhovú hodnotu o 743 %. Dňa 7. januára 2021 sa Musk stal podľa rebríčka agentúry Bloomberg najbohatším človekom na svete s hodnotou majetku 185 miliárd dolárov, a predbehol tak Jeffa Bezosa. O dva dni neskôr jeho majetok prekročil hranicu 200 miliárd. Okrem asi pätinového podielu v Tesle držal približne 48 % akcií firmy SpaceX. Dňa 13. apríla 2022 urobil doterajším akcionárom ponuku na kúpu 100 % akcií sociálnej siete Twitter za 54,20 dolára za akciu v celkovej hodnote 43 miliárd dolárov. Dňa 25. apríla bolo oznámené, že Twitter je pripravený Muskovu ponuku prijať. V októbri 2022 Musk dokončil akvizíciu Twitteru za 44 miliárd dolárov. V decembri 2022 ho v dôsledku poklesu ceny akcií automobilky Tesla a akvizície Twitteru na prvom mieste rebríčka najbohatších ľudí sveta podľa agentúry Bloomberg vystriedal Bernard Arnault. Potom, čo v decembri 2022 používatelia Twitteru hlasovali v Muskom vytvorenej ankete pre jeho odchod z pozície generálneho riaditeľa spoločnosti, oznámil, že tak urobí, len čo za seba nájde náhradu. V máji 2023 uviedol, že ho vo funkcii nahradí žena.

Osobný život 

Elon Musk má americké, kanadské a juhoafrické občianstvo. V rokoch 2000 až 2008 bol ženatý s kanadskou spisovateľkou Justine Wilsonovou. Ich prvý syn Nevada sa narodil v roku 2002, ale zomrel v 10 mesiacoch v dôsledku syndrómu náhleho úmrtia dojčaťa. V roku 2004 sa im narodili dvojičky Griffina a Xaviera. V roku 2006 trojčatá Damiana, Saxona a Kaie. V rokoch 2010 až 2012 a znova v rokoch 2013 až 2016 bol ženatý s anglickou herečkou Talulah Rileyovou. Dňa 7. mája 2018 sa objavil na americkom Met Gala po boku kanadskej umelkyne Grimes, s ktorou začal žiť. Dňa 5. mája 2020 sa Muskovi a Grimes narodil syn. Podľa Muskovho vyjadrenia na Twitteri dostal meno X Æ A-12 Musk. Kalifornské zákony toto meno ale nedovolili, preto svoje dieťa premenoval na X Æ A-Xii Musk. V roku 2021 sa rozišli.

Elon sa tiež objavil v seriáloch Simpsonovci, Teória veľkého tresku, Mestečko South Park, Rick and Morty a hral vo filmoch Iron Man 2, Prečo práve on?, Machete zabíja a Ďakujeme, že fajčíte. Až do konca roku 2020 býval v Los Angeles, ale od decembra toho istého roka sa zdržiava v Texase. V relácii Saturday Night Live v živom vysielaní 8. mája 2021 povedal, že má Aspergerov syndróm. V júli 2022 denník Insider zverejnil súdne dokumenty, z ktorých vyplýva, že Musk mal v novembri 2021 dvojčatá so Shivon Zilisovou, riaditeľkou operácií a špeciálnych projektov spoločnosti Neuralink.

Názory

Cestovanie do vesmíru 
Prostredníctvom kozmickej spoločnosti SpaceX sa znížiť náklady na vesmírne cestovanie. Práve SpaceX sa stala prvou firmou, ktorá uviedla do prevádzky znovupoužiteľné kozmické rakety. Hlavným cieľom SpaceX je začatie kolonizácie Marsu.

Mimozemský život 
Musk tvrdí, že je „veľká šanca na existenciu jednoduchého života na iných planétach“, ale „otázka je, či existuje inteligentný život v známom vesmíre“. Neskôr vysvetlil svoje „nádeje“, že „inteligentný život v známom vesmíre existuje“ tým, že je to „pravdepodobnejšie, ako keby nebol, ale je to len odhad“.

Umelá inteligencia 
Často hovorí o potenciálnom nebezpečenstve umelej inteligencie (UI), označuje ju za „najvážnejšiu hrozbu prežitia ľudskej rasy“. Počas interview na sympóziu MIT opísal UI ako „najväčšiu existenčnú hrozbu“ a ďalej „čím ďalej, tým viac si myslím, že by mala existovať nejaká regulačná ochrana, možno na národnej a medzinárodnej úrovni, aby sme si boli istí, že neurobíme nejakú hlúposť“. Vytvorenie umelej inteligencie opísal ako „vyvolanie démona“. 

Napriek tomu Musk investoval do firiem vyvíjajúcich UI DeepMind a Vicarious (ďalšia spoločnosť pracujúca na zvýšenie inteligencie strojov) a v roku 2015 spoluzaložil výskumnú organizáciu OpenAI. No Musk vysvetlil, že tieto investície „sa nevykonali z pohľadu ich návratnosti, ale kvôli dozoru nad súčasným stavom vývoja v odbore“.

Elon Musk tiež hovorí: „Vo filmoch na túto tému, ako napríklad Terminátor, sa udalosti vyvíjajú hrozivo. A my by sme sa mali postarať, aby boli dobré, nie zlé.“

Referencie

Iné projekty 

Vynálezcovia USA
Podnikatelia USA
Programátori USA
Miliardári USA
Kanadskí vynálezcovia
Kanadskí podnikatelia
Kanadskí programátori
Kanadskí miliardári
Juhoafrickí vynálezcovia
Juhoafrickí podnikatelia
Juhoafrickí programátori
Juhoafrickí miliardári
SpaceX
Osobnosti z Pretórie
Naturalizované osobnosti USA
Osobnosti USA kanadského pôvodu
Kanadské osobnosti juhoafrického pôvodu
Juhoafrické osobnosti kanadského pôvodu
Členovia Kráľovskej spoločnosti
Osobnosti roka časopisu Time